39. schôdza NR SR - 5.deň - A. dopoludnia
Dátum: 2025-09-16
Poslanec: Števulová, Zuzana (PS)
Druh vystúpenia: Vystúpenie v rozprave

Ja sa to pokúsim za tých osem minút stihnúť, pretože nie som ekonómka, tým pádom sa mi samozrejme horšie vyjadruje k podstate konsolidácia. Lenže bolo tu veľa poznámok aj v piatok, aj dnes o tom ako sa nemáme venovať tým vecným dôvodom počas našich prejavov, lebo toto je rozprava o skrátenom legislatívnom konaní a treba sa venovať dôvodom skráteného legislatívneho konania. Nuž tak poďme sa povenovať dôvodom skráteného legislatívneho konania, otvorme si k tomu dôvodovú správu a prečo som povedala že to stihnem za osem minút, pretože keď si otvoríte dôvodovú správu s krátenému k vládnemu návrhu na skrátené legislatívne konanie, tak čo uvidíte, jeden a pol strany a deväť odsekov. A teda tu sa pýtam pána predsedajúceho. Ja ukazujem tú dôvodovú správu, ale mám za to, že keď to je to o čom sa bavíme, to nie je v rozpore s rokovacím poriadkom, lebo to podľa mňa nie je vizuálne pomôcka, to je prosto dôvodová správa k skrátenému legislatívnemu konaniu od 2,7 mld. konsolidačnom balíku ktorá má deväť odsekov, deväť odsekov, vážené dámy a páni, ktoré odôvodňujú prečo nám tu vláda poslala do parlamentu balíček za 2,7 mld. aby sme sa o ňom expresne pobavili, aby nebol čas na žiadne vysvetľovanie o dopadoch na malých živnostníkov, na zdravotníctvo, prečo sa nám zvyšujú zdravotné odvody. Ja by som sa napríklad veľmi rada bavila o tom čo som počula cez víkend, že akým spôsobom vlastne celá táto konsolidácia dopadne na malých živnostníkov a živnostníčky, ktoré si privyrábajú napríklad počas materskej a otcovskej dovolenky, ktoré podľa tých ohlasov, ktoré ten balíček vyvolal, vraj budú musieť skončiť pretože pri ich zvýšených odvodoch sa im to neoplatí a okrem toho im aj vraj zdražejú ovocné kapsičky pre deti. Neviem koľko stoja, ja mám iba štvormesačnú dcéru, ale tuto možno kolegyňa Vlaďa mi bude vedieť povedať, tvrdí že veľa. Napríklad keby tento konsolidačný balíček prišiel včas, tak ako bolo avizované, keby sa tu stále tie deadliny neboli posúvali, tak by sme sa napríklad aj s kolegyňou Vlaďou mohli popýtať pána ministra, že aké budú presne tieto dopady na stravu pre deti. Lebo pre nás dve napríklad, ale verím že aj pre ďalších kolegov a kolegyne a pre ľudí, ktorí nás sledujú a ľudí, ktorí prídu dnes na námestie je to veľmi dôležité. Lebo oni sa pýtajú, že keď vy zaťažíte ich rodinné rozpočty zvýšenými odvodmi, že sa im už ani neoplatí privyrábať si popri zamestnaní, alebo popri materskej, alebo rodičovskej. Zároveň nezabudnime a chcem pripomenúť tie matky a otcov na materskej a rodičovskej, ktorým podľa novely Erika Tomáša už nebude platiť odvody do II. piliera. Čiže im v podstate zoberiete ďalšiu výhodu. Tak o tomto by sme mali baviť keby tu bolo reálne medzirezortné pripomienkové konanie a keby tento vládny balík zákonov nešiel tým skráteným legislatívnym konaním. A teda ja už mám len veľmi malý čas, aby sme stihli hlasovanie, naozaj hovorím, že v tejto rozprave o skrátenom legislatívnom konaní sa naozaj o dôvodoch skráteného legislatívneho konania baviť nedá. Pretože oni na tých 1,5 strany, na tých 9 odsekov, v tých 9 odsekoch nepovedali nič. Tvrdia, že za minulé roky boli mimoriadne udalosti, ktoré navýšili deficit štátneho rozpočtu. Tak isto že je vážne ohrozená finančná stabilita Slovenskej republiky a že z dôvodu eliminácie hroziacich značných hospodárskych škôd je žiadúce bezodkladne prijať potrebné opatrenia a preto je nevyhnutné návrh zákona prerokovať v skrátenom legislatívnom konaní. Toto je, prosím vás, celé odôvodnenie na tej 1,5 strane. Tak ja sa pýtam, ako sa tu vôbec môžeme baviť o nejakých reálnych dôvodoch skráteného legislatívneho konania keď oni tu v tom, v tej dôvodovej správe, ktorú nám poslali do parlamentu, prosto nie sú. Nadrzovku nám poslali 105 strany, kde napísali hocičo čo im napadne. Reálne dôvody pre ktoré tu je skrátené legislatívne konanie a to je teda to, že táto vláda to nevedela prijať, že minister financií nevedel tie opatrenia dať na stôl, že im bolo prednejšie dovolenky, že sa na to hádali, to tam nenapísali. Keby boli takýto úprimní a transparentní aspoň v tej časti, že už by som im aj odpustila tu 1,5 stranu, ale aspoň by to tam bolo reálne dané a nie tieto bláboly o ktorých sa naozaj, naozaj nedá viesť vecná diskusia v tejto časti rozpravy o skrátenom legislatívnom konaní. Pretože, a to si požičiam citát nášho predsedajúceho pána Tibora Gašpara z relácie, robíme to spôsobom, akým politicky my uznáme za vhodné. A to je presne to, ako táto konsolidácia vyzerá a ako vyzerá tento návrh na skrátené legislatívne konanie, ktorý je paškvilom, ktorý prejde ústavnoprávnym výborom len preto, že v ňom majú väčšinu a len preto si to dovolili takto drzo a arogantne sem predložiť. Takže ja končím, stihla som to veľmi rýchlo, pretože tu v tej dôvodovej správe nie sú dôvody o ktorých by sme sa mohli baviť. A preto, keď vám to budú v ďalších príspevkoch vyčítať, že sa nebavíte o dôvodoch skráteného legislatívneho konania, povedzte 1,5 strany, 9 odsekov, nič tam nie je o čom vy sme sa mohli baviť. Ďakujem. (Potlesk.)